Søndag vil stjernene florere i verdens dyreste reklamer
Til helgen er det Super Bowl Sunday, da sendes den store finalen i amerikansk fotball på TV. Dette er årets idrettsbegivenhet i USA, omtrent hele landet benker seg foran skjermen denne søndagen. Noen for å se kampen, men reklamene som sendes i pausene er nesten like populær underholdning. Faktisk ser en av ti amerikanere kampen utelukkende for å se reklamen.For snuttene mellom fotballkampen er ikke vanlige reklamer, men årets mest forseggjorte. Folk forventer spektakulære reklamer, det er tradisjon, så det legges ned vanvittig mye penger og ikke så rent lite kreativitet i de små filmene. Ikke sjelden benytter annonsører seg også av kampanjer før Super Bowl hvor de hyper sin egen reklame. Dette for å skape enda større forventninger og størst mulig publikum for sin film. Reklame for reklamen, med andre ord.Ofte er også de vanlige reklameskuespillerne byttet ut med noen av de største navnene i Hollywood. Under årets kamp vil for eksempel filmstjernen Willem Dafoe, modellen Kate Upton og artisten Usher reklamere for Mercedes Benz. Andre stjerner som dukker opp i Superbowl-reklamer i år er Amy Poehler, supermodellen Bar Refaeli, Tracy Morgan, Dwayne «The Rock» Johnson, Gangnam Style-sanger Psy, og Kaley Cuoco fra TV-serien «The Big Bang Theory».Ad Age melder at kanalen CBS har solgt omtrent all reklametiden nå, og prislappen for en 30 sekunders slot er altså rundt 20 millioner kroner. Det er muligens verdt det, Super Bowl slår stadig seerrekorder og er fremdeles det mest sette programmet i amerikansk TV-historie. I fjor så hele 113 millioner amerikanere kampen.For flere gigantmerkenavn, som for eksempel Pepsi og Bud Light, er det å annonsere under Super Bowl en tradisjon. Men mindre aktører bruker også penger på dette for forhåpentligvis å bli lagt merke til av enda flere. Likevel er det stort sett er kjempeselskapene som kjøper opp reklametiden. I år er noen av annonsørene Taco Bell, Coca-Cola, Disney, Toyota, Axe, Best Buy og Audi. Filmstudioer som Paramount og Universal bruker også Super Bowl for å hype noen av filmene sine.Det er strenge regler for Super Bowl-reklamer. De får ikke være politiske i noen form, og både banning og filmer med overseksualisert eller «umoralsk» innhold er forbudt. Noen annonsører, som internettleverandør GoDaddy kommer seg unna disse reglene ved å sende en «snill» versjon av sin reklame under Super Bowl, men samtidig informere om at den usensurerte filmen er tilgjengelig på deres nettsider. I år er det for øvrig Baltimore Ravens og San Fransisco 49ers som skal kjempe mot hverandre under Super Bowl. Kampen finner sted i New Orleans' Superdome, og Beyoncé er hanket inn for opptre under det tradisjonsrike showet ved half time (pausen midt i kampen).
Annonsører betaler 20 millioner kroner for 30 sekunders reklametid under Super Bowl Sunday, og hanker inn stjerner til reklamefilmene. En av ti amerikanere ser kampen utelukkende på grunn av reklamen.